আবু সাদাত মোহাম্মদ সায়েমের মন্ত্রিসভা
১৯৭৫ সালের ৩ ও ৬ নবেম্বরের সামরিক অভ্যুত্থান এবং পাল্টা অভ্যুত্থানের পর মূলত ৬ নবেম্বরই বিচারপতি সায়েমকে দেশের রাষ্ট্রপতি হিসেবে নিয়োগ দেয়া হয়। রাষ্ট্রপতির দায়িত্ব গ্রহণের পরই ৭ নভেম্বর তিনি সংসদ ও মন্ত্রিপরিষদ ভেঙ্গে দিয়ে সারাদেশে সামরিক আইন জারি করেন এবং নিজেকে প্রধান সামরিক আইন প্রশাসক (সিএমএলএ) ঘোষণা করেন। ২৬ নভেম্বর ১৯৭৫ সালে রাষ্ট্রপতি আবু সাদাত মোহাম্মদ সায়েম উপদেষ্টা পরিষদ গঠন করেন। ২৯ নবেম্বর ১৯৭৬ সালে তিনি প্রধান সামরিক আইন প্রশাসকের দায়িত্ব থেকে অব্যাহতি নেন এবং সেনাপ্রধান জেনারেল জিয়াউর রহমানের কাছে সামরিক শাসনের ক্ষমতা হস্তান্তর করেন। বিচারপতি আব্দুস সাত্তারকে রাষ্ট্রপতির বিশেষ সহকারী নিযুক্ত করা হয়। ২১ এপ্রিল ১৯৭৭ সাল পর্যন্ত বিচারপতি সায়েম রাষ্ট্রপতির দায়িত্ব পালন করে সেনাপ্রধান জিয়াউর রহমানের হাতে বাংলাদেশের রাষ্ট্রপতির দায়িত্ব দিয়ে অবসর গ্রহণ করেন।